輪臺歌奉送封大夫出師
作者：岑參
朝代：唐
主题：七言古詩
篇章：輪臺歌奉送封大夫出師西征

paragraphs: 輪臺城頭夜吹角，輪臺城北旄頭落。
羽書昨夜過渠黎，單于已在金山西。
戍樓西望煙塵黑，漢軍屯在輪臺北。
上將擁旄西出徵，平明吹笛大軍行。
四邊伐鼓雪海涌，三軍大呼陰山動。
虜塞兵氣連雲屯，戰場白骨纏草根。
劍河風急雪片闊，沙口石凍馬蹄脫。(雪片闊 一作：雲片闊)
亞相勤王甘苦辛，誓將報主靜邊塵。
古來青史誰不見，今見功名勝古人。

标签：蒙学
唐詩三百首